Bedrogsaak teen oudminister vir maande vertraagBongani Bongo, voormalige minister van staatsveiligheid. (Foto: People’s Assembly) Die bedrogsaak teen die oudminister van staatsveiligheid, Bongani Bongo, sy eksvrou en tien ander beskuldigdes is tot November uitgestel. Dit volg nadat van die beskuldigdes van regsverteenwoordigers verander het. Monica Nyuswa, woordvoerder van die Nasionale Vervolgingsgesag (NVG) in Mpumalanga, sê Bongo en sy 11 medebeskuldigdes het Donderdag vlugtig in die Nelspruit-handelsmisdaadhof verskyn vir ŉ voorverhoorkonferensie. Hoewel die staat reeds in Januarie gereed was om met die verhoor voort te gaan, het van die beskuldigdes van regsverteenwoordigers verander en is die saak uitgestel sodat die nuwe regsverteenwoordigers hulself met die inhoud van die dossiere kan vergewis. Die saak sal op 8 November voortgesit word waar dit vir drie weke op die hofrol geplaas is. Bongo staan saam met sy eksvrou, Sandile Nkosi, hul medebeskuldigdes en vier maatskappye tereg op 69 aanklagte wat verband hou met bedrog, diefstal, korrupsie en die oortreding van die Wet op Openbare Finansiële Bestuur (PFMA). Dié misdade hou verband met al die aanklagte en is reeds in 2011 gepleeg. Die beskuldigdes het na bewering destyds ŉ plaas in Naauwpoort namens die departement van menslike hulpbronne vir R37,5 miljoen gekoop, terwyl die plaas slegs R15 miljoen gekos het. Daar is met die betrokke prokureursfirma wat die transaksie behartig het, ooreengekom dat die oorblywende bedrag van R22,5 miljoen aan ŉ private entiteit betaal word sonder enige magtiging van die departement. In nog ŉ voorval is die departement uit miljoene bedrieg nadat Bongo glo ŉ plaas in die Msukaligwa- plaaslike munisipaliteit ten duurste by een van die beskuldigdes teruggekoop het. Borgtog is reeds aan al die beskuldigdes toegestaan op voorwaarde dat hulle nie in verbinding is met staatsgetuies nie.